– Denne seddelen var ekte, konstaterer Kjell Harald Tangen i Sparebank 1 Steinkjer. Foto: Tariq Alisubh / NRK

Forrige uke kom nesten 150 nye asylsøkere til Steinkjer og ville veksle sine dollar og euro til norske kroner. Det fikk de ikke. En av grunnene er risikoen for hvitvasking.

– Hvitvaskingforskriftene er veldig strenge, både når det gjelder hvitvasking av svart arbeid og omsetning av valuta fra kriminell virksomhet. Det er strenge krav til å dokumentere hvor pengene kommer fra, sier banksjef i Sparebank1 Steinkjer, Gunnar Thorsen.

Har med seg hele formuen

Banksjef i Sparebank 1 Steinkjer, Gunnar Thorsen, frykter blant annet hvitvasking. Foto: Tariq Alisubh / NRK

Thorsen sier asylsøkerne kom i flokk til banken og ville veksle pengene sine.

– Det har vi ikke mulighet til. Vi kan bare gi ut et begrenset beløp til hver kunde. Det handler også om å kunne kontrollere valutaen som kommer inn.

Han forteller at flere banker i landet har opplevd dette problemet.

– Dette er et generelt problem. Flyktningene har med seg hele formuen og alt de eier. Det dreier seg ofte om ressurssterke mennesker som har med seg en del penger.

Ved Steinkjersannan hotell, som nå fungerer som mottak, har dette skapt frustrasjon blant flyktningene. Shaikh Arslan Tahir er en av asylsøkerne som kom til Steinkjer forrige uke.

– Vi har prøvd alle bankene og butikkene i området uten å lykkes. Ingen vil ta imot pengene våre, sier han oppgitt

​

Sparebank 1 i Steinkjer har lansert Visa-gavekort som en nødløsning. Foto: Tariq Alisubh / NRK

Banken lager "gavekort-ordning"

I Steinkjer har Sparebank 1 nå kommet opp med en løsning i form av et Visa-gavekort som kan fylles med inntil 200 dollar eller euro.

– Etter et møte med UDI endte vi opp med en "gavekort-ordning", som vi håper at kan lette på trykket, sier Gunnar Thorsen.

For asylsøkerne er denne ordningen svært etterlengtet, og de ser frem til at det skal komme en løsning på problemet.

– Vi vil ikke leve i Norge som tiggere. Vi flyktet for å beskytte livene våre, ikke for å få ting gratis, sier Shaikh Arslan Tahir.

Banken kunne ikke hjelpe de nærmere 150 asylsøkerne i Steinkjer som ville veksle inn pengene sine. Foto: Tariq Alisubh / NRK

Trond Garberg er daglig leder ved Steinkjersannan Hotell, som nå fungerer som flyktningmottak. Foto: Tariq Alisubh / NRK

Banksjef Thorsen understreker at dette kun er et strakstiltak.

– Det må lages en mer permanent løsning etterhvert, men det blir et ansvar for myndighetene.

Har ennå ikke fått lommepenger

De som bor på akuttmottak får vanligvis lommepenger.

– UDI har ennå ikke kommet med en avklaring om når og på hvilken måte pengene betales ut, sier daglig leder ved Steinkjersannan Hotell, Trond Garberg.

Han forteller at beboerne får ei seng og sove i og tre måltider hver dag.

– Men det er klart at folk også trenger ting som barbersaker, toalettsaker og sigaretter - så de er avhengige av lommepenger i tillegg.

​

Forrige uke kom over 100 nye asylsøkere til Steinkjer. De sliter med å få vekslet euro og dollar de har med seg. Foto: Eivind Aabakken/NRK

​